સાબરકાંઠા જિલ્લામાં વરસાદી માહોલ ધીમે ધીમે જામી રહ્યો છે ત્યારે સોમવારે રાત્રે વીજળીના કડાકા સાથે વરસાદે ધમાકેદાર એન્ટ્રી કરતા એક કલાકમાં બે ઇંચ જેટલો વરસાદ વરસ્યો હતો. રાત્રિના સુમારે મુશળધાર વરસાદ વરસતા ઠેર ઠેર વીજળી ડૂલ થઇ ગઇ હતી. જિલ્લામાં ઇડર, તલોદ, પ્રાંતિજ, વિજયનગર પંથકમાં પણ વરસાદી ઝાપટા પડતા વાતાવરણમાં ઠંડક પ્રસરી જવા પામી હતી. આ અંગે ડીઝાસ્ટર વિભાગના સૂત્રોમાંથી મળતી માહિતી અનુસાર જિલ્લામાં ચોમાસાનો ધીમા પગલે વરસાદ વરસી રહ્યો છે. હિંમતનગર શહેરમાં સોમવારે રાત્રિના સુમારે ગાજવીજ અને વીજ કડાકા સાથે ધોધમાર વરસાદ વરસ્યો હતો. વરસાદના પ્રથમ રાઉન્ડમાં જિલ્લાના હિંમતનગર, ઇડર, વિજયનગર, ખેડબ્રહ્મા સહિતના પંથકમાં વરસાદ વરસતા ખેડૂતોમાં ખુશીની લાગણી પ્રસરાવી દીધી છે.